KORRALDATUD JÄÄTMEVEO LEPING NR. 2
Narva linn







                 ____.09.2008.a  
Käesolev leping (edaspidi leping) on sõlmitud lähtudes Jäätmeseaduse § 66 lg 2, lg 3, lg 4, § 67 lg 4, § 68 lg 1 ja § 135 lg 1, Kohaliku omavalitsuse korralduse seaduse § 6 lg 1, Narva Linnavolikogu 14.02.2008.a määruse nr 9 „Narva Jäätmehoolduseeskiri“ § 53 ja Narva Linnavolikogu 27.03.2008.a. määrusest nr 23 „Narva linnas korraldatud jäätmeveo rakendamise kord“ ning võttes aluseks 09.05.2008.a. kuni 13.08.2008.a. toimunud avaliku konkursi “Ettevõtja leidmine ja ainuõiguse andmine korraldatud jäätmeveoks Narva linnas jäätmeveopiirkonnas nr 2” (edaspidi avalik konkurss) tulemusena Narva Linnavalituse 13.08.2008.a korraldusega nr 1018-k edukaks tunnistatud pakkumisest.
Narva linn, mida esindab Narva Linnavalitsuse ____.09.2008.a korralduse nr ______ alusel Narva Linnavalitsuse Linnavara- ja Majandusamet, asutuse registrikood 75029837, mida esindab põhimääruse alusel direktori kohusetäitja Tamara Luigas (edaspidi nimetatud Linn)

ja 

AS Cleanaway, äriühingu registrikood 10814608, mida esindab prokuura alusel prokurist Argo Luude (edaspidi nimetatud Vedaja) 

mõlemad koos edaspidi nimetatud Pooled, sõlmisid käesoleva lepingu (edaspidi nimetatud Leping) alljärgnevas: 
1.      Poolte kinnitus 
1.1. Pooled kinnitavad, et ajaperioodil 09.05.2008.a. kuni 13.08.2008.a. toimunud avaliku konkursi tulemusena on linn andnud vedajale kolmeks aastaks ainuõiguse teostada korraldatud jäätmeveoga hõlmatud jäätmete vedamist (edaspidi korraldatud jäätmevedu) Narva linnas korraldatud jäätmeveo piirkonnas nr 2 (edaspidi veopiirkond).

2.      Lepingu objekt ja lepingu lisad
2.1.    Lepinguga määratakse kindlaks:

2.1.1. poolte õigused ja kohustused seoses korraldatud jäätmeveoga;
2.1.2. vedaja õigused ja kohustused linna ees seoses vedaja ja jäätmevaldajate vahel sõlmitavate jäätmekäitluslepingutega ning korraldatud jäätmeveoga;
2.1.3. vedaja õigused ja kohustused seoses  Narva linna jäätmevaldajate registri (edaspidi register) registriandmete esitajana;
2.1.4. vedaja poolt linnale antavad garantiid teenuse osutamise ja teenuse kvaliteedi tagamise kohta;
2.1.5. lepingu rikkumisel kohaldatavad sanktsioonid.

2.2. Lepingu lahutamatuteks lisadeks on:
2.2.1. Lisa 1 – avaliku konkursi pakkumise kutse dokumendid;
2.2.2. Lisa 2 – vedaja poolt avalikul konkursil esitatud pakkumine; 
2.2.3. Lisa 3 – kehtiv jäätmeveo teenustasude esildis;
2.2.4. Lisa 4 – viiesaja tuhande (500 000.-) krooni suuruse summa ulatuses vastutuskindlustuse lepingu koopia ning vedaja garantii vastutuskindlustuse lepingu pikendamise kohta kogu lepingu kehtivuse perioodil;
2.2.5. Lisa 5 – kahesaja tuhande (200 000.-) krooni ulatuses ning alates lepingu allkirjastamisest kuni lepingu kehtivuse lõpuni kehtiv pangagarantii lepingust tulenevate kohustuste täitmise tagamiseks;
2.2.6. Lisa 6 – jäätmevaldajate registri andmevahetusprotokoll (edaspidi andmevahetusprotokoll).

2.3. Lepingu dokumendid koosnevad lepingust, lepingu lisadest ja lepingu muudatustest, millistes lepitakse kokku pärast lepingu sõlmimist.

3. LINNA ÕIGUSED JA KOHUSTUSED SEOSES KORRALDATUD JÄÄTMEVEOGA
3.1. Linn on kohustatud:

3.1.1. edastama vedajale hiljemalt kümne tööpäeva jooksul pärast lepingu sõlmimist jäätmevaldajate registri andmebaasis olemasolevad andmed veopiirkonna ja selles asuvate jäätmevaldajate kohta; 
3.1.2. teavitama vedajat asjaoludest, mis võivad vedajal takistada veopiirkonnas ainuõiguse teostamist hiljemalt viie tööpäeva jooksul pärast selliste asjaolude linnale teatavaks saamist, eelkõige:
3.1.2.1. linna õigusaktide algatamisest, mille tagajärjeks võib olla lepingu tingimuste muutumine;
3.1.2.2. ainuõiguse kestuse tähtaja muutumist tingida võivate asjaolude ilmnemisest;

3.1.3. avaldama enne vedaja ainuõiguse kehtivuse algust veopiirkonna järgse linnaosa ajalehes teate vedajale antud korraldatud jäätmeveo ainuõiguse kohta, milles on näidatud vedaja nimi, aadress ja vedaja ainuõiguse kestus, jäätmeveo teenustasud ning asjaolu, et kõik veopiirkonnas asuvad jäätmevaldajad loetakse korraldatud jäätmeveoga liitunuks;
3.1.4. andma  jooksvat informatsiooni, jäätmetekitaja vahetuse kohta 1 kord kalendrikuus;

3.1.5. vaatama kooskõlas rakendamise korraga läbi vedaja taotluse jäätmeveo teenustasude muutmiseks ning taotluse põhjendatuse korral muutma teenustasusid vastavalt.

3.2. Linnal on õigus:

3.2.1. saada vedajalt tasuta andmeid vastavalt jäätmevaldajate registri pidamise põhimäärusele ja andmevahetusprotokollile, s.h. andmeid veopiirkonnas asuvate jäätmemahutite, sõlmitud jäätmekäitluslepingute ja tekkivate jäätmekoguste kohta;
3.2.2. kontrollida vedaja tegevuse vastavust lepingus sätestatud nõuetele kogu lepingu kehtivuse vältel, sekkumata seejuures otseselt vedaja majandustegevusse.

4.    vedaja õigused ja kohustused seoses KORRALDATUD JÄÄTMEVEOGA
4.1. Vedajal on õigus:

4.1.1. teostada veopiirkonnas korraldatud jäätmevedu vastavalt talle väljastatud korraldatud jäätmeveoloas, lepingus ja jäätmekäitluslepingus sätestatule ning järgides jäätmeseaduse, jäätmehoolduseeskirja, Narva linna  heakorra eeskirja (edaspidi heakorraeeskiri), Narva linna avaliku korra eeskirja (edaspidi avaliku korra eeskiri), Korraldatud jäätmeveo rakendamise korra (edaspidi rakendamise korra) ja registri pidamise põhimääruse nõudeid;
4.1.2. esitada linnale põhjendatud taotlusi jäätmeveo teenustasude muutmiseks, kui esinevad asjaolud, mis oluliselt mõjutavad jäätmeveo teenustasusid;
4.1.3. vedaja poolt jäätmevaldajale osutatud teenuste eest esitatud arve tasumisega viivitamise eest nõuda jäätmevaldajalt viivist võlaõigusseaduse § 113 lõige 1 sätestatud suuruses;
4.1.4. lõpetada jäätmevaldajale teenuse osutamine kuni tasumise kohustuse täitmiseni juhul kui vedaja poolt jäätmevaldajale osutatud teenuste eest esitatud arve on tasumata rohkem kui viisteist (15) kalendripäeva ning vedaja poolt on jäätmevaldajale esitatud kordusteade ja hoiatus vedamise peatamise või lõpetamise kohta. 

4.2. Vedaja on kohustatud teostama korraldatud jäätmevedu vastavalt ainuõiguse andmiseks korraldatud avaliku konkursi pakkumiskutse dokumentides sätestatud tingimustele ning vedaja poolt esitatud ja linna poolt edukaks tunnistatud pakkumisele alljärgnevatel tingimustel:

4.2.1. jäätmete vedamine toimub jäätmeseaduses, jäätmehoolduseeskirjas, heakorraeeskirjas, avaliku korra eeskirjas, rakendamise korras ning muudes jäätmekäitlust reguleerivates Eesti Vabariigi ja Narva linna õigusaktides sätestatud tingimustel; 
4.2.2. jäätmete vedamiseks kasutatavad jäätmeveokid vastavad avaliku konkursi pakkumise kutse dokumentides esitatud nõuetele;
4.2.3. vedaja peab vältima korraldatud jäätmeveoga hõlmatud ning liigiti kogutud jäätmeliikide segunemist vedamisel ega tohi vedada sama jäätmeveokiga korraga eri liiki korraldatud jäätmeveoga hõlmatud ja liigiti kogutud jäätmeid, välja arvatud juhtudel kui tehniliselt on võimalik sama jäätmeveokiga korraga vedada eri liiki jäätmeid üksteisest eraldatuna;
4.2.4. jäätmete vedamine toimub rakendamise korras sätestatud aegadel ja tingimustel;
4.2.5. jäätmemahutite tühjendamine toimub vastavalt rakendamise korras või jäätmekäitluslepingus sätestatule, kuid mitte harvemini kui on ette nähtud jäätmehoolduseeskirjas.

4.3. Vedaja kohustub enne ainuõiguse kehtivuse algust teavitama veopiirkonnas asuvaid jäätmevaldajaid jäätmekäitluslepingu sõlmimise võimalustest ja kohtadest, kus saab lepingut sõlmida (posti teel, interneti teel, vedaja poolt määratud aadressil).

4.4. Vedaja kohustub 2 kuu jooksul pärast käesoleva lepingu allkirjastamist sõlmima jäätmekäitluslepingud veopiirkonnas asuvate jäätmevaldajatega, kes selleks on soovi avaldanud või kes on vastavalt rakendamise korrale selleks kohustatud, sealjuures on vedajal kohustus tagada jäätmevaldaja vajadustele vastav jäätmemahutite tühjendamissagedus ja tühjendamissageduse muutmine vastavalt jäätmevaldaja vajadusele kooskõlas lepingu punktiga  4.2.5.

4.4.1. Vedaja kohustub varustama veopiirkonnas asuvad jäätmevaldajad jäätmemahutitega vastavalt jäätmehoolduseeskirjas ja rakendamise korras sätestatule järgmiselt:
4.4.1.1. paigutama eraldi jäätmemahutid segaolmejäätmete, paberi ja kartongi jaoks  kooskõlas jäätmehoolduseeskirjale, lepingu jõustumise hetkest alates.
4.5. Vedaja võib olmejäätme kogumiseks võib mahutitena kasutada: 

4.5.1. põhiliselt 120, 240, 360, 600 või 800 liitriseid (0,14m3; 0,24 m3; 0,36 m3; 0,6 m3 või 0,8 m3 vastavalt) kaanega ning haaratavaid konteinereid, mida on võimalik tõstemehhanismiga tühjendada prügi kokkupressivatesse jäätmeautodesse või toimetada käitluskohta;
4.5.2. kaantega konteinerid 1500, 2500 vüi 4500 liitriseid (1,5 m3; 2,5 m3 ja 4,5 m3 vastavalt) mida saab mehhaaniliselt tühjendada jäätmeveokisse või toimetada jäätmekäitluskohta; 
4.5.3. kinnistutel võib kokkuleppel jäätmekäitlejaga kasutada ka teistsuguseid mahuteid, mis ei  põhjusta ohtu keskkonnale ning vastavad käesoleva eeskirja nõuetele.
4.6. Vedaja peab erinevate jäätmeliikide kogumiseks kasutama erinevat värvi jäätmemahuteid:
4.6.1. hall või roheline- segunenud olmejäätmed;
4.6.2. sinine – paber, kartong;
4.6.3. Jäätmemahutil peab olema kasutajale nähtavas kohas kiri või märk, mis vastab
 

mahutiga kogutavale jäätmeliigile. 

4.6.4. Kui jäätmemahuti värv ei vasta kogutavale jäätmeliigile,  peab selle märk  olema värvitud kogutavale jäätmeliigile vastava värviga ja selle esiküljele peab olema kõigile nähtavalt, suurte tähtedega ning kogutavale jäätmeliigile vastava värviga kirjutatud kogutava jäätmeliigi nimetus. 

4.7. Vedaja kohustub jäätmevaldajale jäätmeveo teenuse eest lepingu punktis 2.2.3 nimetatud kehtiva teenustasude esildise alusel esitama arve vastavalt jäätmekäitluslepingule või jäätmekäitluslepingu puudumisel vastavalt rakendamise korrale osutatud teenusele. 

4.7.1. jäätmemahutite tühjendamise tellimisel graafikuväliselt hiljemalt kahe tööpäeva jooksul peale jäätmevaldaja poolse tellimuse esitamist.

4.8. Vedaja kohustub jäätmevaldajale jäätmeveo teenuse lõpetamisel lepingu punktis 4.1.4 ettenähtud juhul algatama jäätmevaldajalt võlgnevuse sissenõudmise seadusega ettenähtud korras hiljemalt viie tööpäeva jooksul alates jäätmeveo teenuse osutamise lõpetamisest võlgnevuses olevale jäätmevaldajale. Kirjalikus teates tuleb ära näidata vedaja nimi, jäätmevaldaja nimi ja aadress ning lühike probleemikirjeldus. 
4.9. Lepingu punktis 4.1.4 ettenähtud juhul jäätmevaldajale jäätmeveo teenuse osutamise lõpetamisest kohustub vedaja linna teavitama samaaegselt jäätmevaldajaga lepingu lõpetamisega.
4.10. Vedaja kohustub koheselt ja kirjalikult teavitama linna veopiirkonnas toimuvast ja temale teatavaks saanud ebaseaduslikust jäätmekäitlusalasest tegevusest, sealhulgas:
4.10.1. jäätmete ladestamisest või ladustamisest selleks mitte ettenähtud kohtades;
4.10.2. jäätmete vedu reguleerivate nõuete rikkumisest, sealhulgas korraldatud jäätmeveoga hõlmatud jäätmeliikide vedamisest selleks mitteõigustatud isikute poolt.

4.11. Vedaja kohustub koheselt ja kirjalikult teavitama linna asjaoludest, mis võivad takistada või oluliselt mõjutada korraldatud jäätmeveo teostamist veopiirkonnas.
4.12. Olulisteks asjaoludeks, mis võivad takistada või oluliselt mõjutada korraldatud jäätmevedu antud piirkonnas, on eelkõige: 

4.12.1. olukord, kus jäätmevaldaja takistab vedajal juurdepääsu jäätmemahutitele;
4.12.2. jäätmevaldaja keeldumine jäätmemahutite paigaldamisest oma kinnistule või jäätmekäitluslepingu sõlmimisest;
4.12.3. jäätmehoolduseeskirjas sätestatud kohustuste rikkumine jäätmevaldaja poolt;
4.12.4. vedaja ja jäätmevaldaja vahel sõlmitud jäätmekäitluslepingu mittetäitmine või mittenõuetekohane täitmine jäätmevaldaja poolt või temast tingitud asjaolu tõttu; 
4.12.5. jäätmevaldaja või vedaja poolt hagi esitamine kohtusse seoses jäätmekäitluslepinguga.

5. VEDAJA KOHUSTUSED NARVA LINNA JÄÄTMEVALDAJATE REGISTRI ANDMETE ESITAJANA
5.1. Vedaja kohustub registrisse edastama andmed veopiirkonnas asuvate korraldatud jäätmeveoga liitunud jäätmevaldajate kohta vastavalt andmevahetusprotokollile. 
5.2. Vedaja kohustub osalema registri kasutuselevõtul ja arendustöödel, sealhulgas edastama registrisse vastavalt andmevahetusprotokollile andmed nende jäätmevaldajate kohta, kes ei olnud kajastatud linna poolt vedajale üleantud registri algandmebaasis, ning kõrvaldama kõik algandmetes sisalduvad ebatäpsused. 
5.3. Vedaja vastutab registrisse edastatavate andmete õigsuse eest.
5.4. Vedaja teavitab koheselt registri volitatud töötlejat ebaõigetest andmetest, mille parandamine pole tema pädevuses, andmete edastamisel tekkinud probleemidest ja talle teatavaks saanud andmete mittesihipärastest kasutamise juhtudest.
5.5. Vedaja on kohustatud alustama andmevahetusprotokollis esitatud andmete kogumist ja edastamist registrisse koheselt pärast ainuõiguse kehtivuse algust veopiirkonnas ning perioodiliselt ajakohastama nimetatud andmeid kogu ainuõiguse kehtivuse aja jooksul. 
5.6. Vedaja kontrollib tema poolt registrisse edastatud andmete õigsust üks kord kuus ning vajadusel edastab registrisse andmete muudatused eelneva kuu kohta hiljemalt järgmise kuu viiendaks kuupäevaks.

6. vedaja poolt Linnale makstavad leppetrahvid
6.1. Juhul kui linn võtab vedajalt rakendamise korras sätestatud alusel ennetähtaegselt ära ainuõiguse teostada veopiirkonnas korraldatud jäätmevedu, on vedaja kohustatud maksma linnale leppetrahvi lepingu punktis  2.2.5 toodud summa ulatuses.    
6.2. Juhul kui vedaja rikub lepingu punktidega 4.2 kuni 4.7 ja punktiga 5 endale võetud kohustusi või rakendamise korras sätestatud nõudeid ja linn ei ole sealjuures algatanud ainuõiguse äravõtmist, on linnal õigus nõuda vedajalt igakordse kohustuste rikkumise eest leppetrahvina kuni viiskümmend tuhat (50 000.-) krooni.

7. Lepingu KEHTIVUS, LEPINGU MUUTMINE ja lõpetamine
7.1. Leping on sõlmitud tähtajaga kolm aastat ning ainuõigus hakkab kehtima alates jäätmeveopiirkonnale korraldatud jäätmeveo jäätmeloa kehtima hakkamisest, kuid mitte hiljem, kui kolme kuu pärast lepingu sõlmimist.
7.2. Lepingu muudatuste tegemine toimub poolte kirjalikul kokkuleppel ning vormistatakse lepingu lisana.
7.3. Lepingu võib ennetähtaegselt lõpetada poolte kirjalikul kokkuleppel. 
7.4. Linnal on õigus leping erakorraliselt üles öelda, kui vedajalt on rakendamise korra alusel ennetähtaegselt võetud ära ainuõigus teostada korraldatud jäätmevedu või kui vedajalt on ennetähtaegselt võetud ära korraldatud jäätmeveoluba või kui vedajalt on ära võetud kehtiv jäätmeluba jäätmete veoks majandus- või kutsetegevusena.
7.5. Linnal on õigus leping erakorraliselt üles öelda, kui vedaja ei ole veopiirkonnas alustanud korraldatud jäätmevedu kolme päeva jooksul alates lepingu jõustumisest.
7.6. Vedajal on õigus öelda leping erakorraliselt üles, kui linn on oluliselt rikkunud lepingut või rakendamise korda ja seetõttu on vedaja kaotanud huvi lepingu ja jäätmekäitluslepingute täitmise vastu. 
7.7. Leping loetakse vedaja poolt erakorraliselt ülesöelduks kuuekümne (60) päeva möödumisel kirjaliku ja põhjendatud ülesütlemisteate linnale üleandmise päevast alates. 
7.8. Lepingu erakorraline ülesütlemine ükskõik kumma lepingupoole poolt on vedaja ja veopiirkonnas asuva jäätmevaldaja vahelise jäätmekäitluslepingu lõpetamise aluseks. 
7.9. Lepingust tulenevate kohustuste mittetäitmist või mittenõuetekohast täitmist ei loeta lepingu rikkumiseks, kui selle põhjuseks on vääramatu jõuna tuvastatud asjaolu.

8. Vaidluste lahendamine
8.1. Kõik lepingust tulenevad vaidlused lahendatakse läbirääkimiste teel. Kui kokkulepet ei saavutata, kuuluvad vaidlused lahendamisele kohtu poolt seadusega sätestatud korras.

9. TEADETE EDASTAMINE
9.1. Lepinguga seotud pooltevahelised teated peavad olema esitatud kirjalikus vormis, välja arvatud juhul, kui selline teade on informatsioonilise iseloomuga, mille edastamisel lepingupoolele ei ole õiguslikke tagajärgi.
9.2. Informatsioonilist teadet võib edastada telefoni või e-posti  teel.

9.2.1. Linna poolne kontaktisik teadete edastamisel on Arina Koroljova, tel 35 99 195, e-post: arina.koroljova@narva.ee ja vedaja poolne kontaktisik on Bruno Tammaru, tel 64 00 888, e-post: cleanaway@cleanaway.ee 
9.2.2. Väärteoteatis jäätmekäitlusnõuete rikkumise kohta edastatakse Narva Linnavara- ja Majandusametile  kirja teel aadressil Peetri plats 3, 20308 Narva linn või e-posti teel: varamajandus@narva.ee või faksi teel 35 99 161.
9.2.3. Jäätmevaldajate registri ja andmevahetusalaste probleemide ja küsimuste osas on linna poolne kontaktisik Ija Ivanova, tel: 35 99 256, e-post: ija.ivanova@narva.ee Vedaja poolne kontaktisik  jäätmevaldajate registri ja andmevahetusalaste probleemide ja küsimuste osas on Bruno Tammaru, tel 64 00 888, e-post: cleanaway@cleanaway.ee 

9.3. Kirjalikud teated saadetakse lepingu poolele posti teel tähitud kirjaga või antakse lepingu poolele üle allkirja vastu. Tähitud kirjaga teade loetakse lepingu poolele üleantuks, kui postitamisest on möödunud kolm kalendripäeva.
9.4. Lepingupool on kohustatud kättesaadud teatele vastama viie tööpäeva jooksul arvates selle kättesaamisele järgnevast päevast lugedes, kui teates ei ole ette nähtud vastamiseks pikemat tähtaega. Lepingupoolte poolt üksteisele edastatavad teated saadetakse lepingu punktis 11 toodud rekvisiitidele. Aadressi muutusest on pool kohustatud koheselt informeerima teist lepingupoolt.

10. MUUD TINGIMUSED
10.1. Lepingus sätestamata küsimustes juhinduvad pooled rakendamise korrast ja muudest kehtivatest õigusaktidest, kutseala standarditest ning lepingu täitmisega seotud tegevusalal üldiselt tunnustatud tavast ja praktikast.
10.2. Leping on koostatud ja alla kirjutatud kahes identses eksemplaris, mis omavad võrdset juriidilist jõudu ning millest kummalegi poolele jääb üks eksemplar. 

11. POOLTE ANDMED JA ALLKIRJAD

Narva  linn                                                                        AS Cleanaway
Narva Linnavalitsuse                                                         10814608
Linnavara- ja Majandusamet                                             Artelli 15, 10621 Tallinn
75029837



                               tel. 64 00 888, faks 64 00 899
Peetri plats 3, 20308 NARVA                                           cleanaway@cleanaway.ee
tel. 35 99 140, faks 35 99 161                                           10220033826018 
varamajandus@narva.ee                                                    SEB Eesti Ühispank
102200034431017 SEB Eesti Ühispank 

________________________________                            _____________________________

Tamara Luigas                                                                  Argo Luude

Direktori kt                                                                          Prokurist

